**KAUNO „ŽIBURIO“ PAGRINDINĖS MOKYKLOS REORGANIZAVIMO, PRIJUNGIANT JĄ PRIE KAUNO TECHNOLOGIJOS UNIVERSITETO VAIŽGATO PROGIMNAZIJOS, SĄLYGŲ APRAŠAS**

**I SKYRIUS**

**INFORMACIJA APIE REORGANIZAVIME DALYVAUJANČIUS**

**JURIDINIUS ASMENIS**

1. Reorganizuojamas juridinis asmuo – Kauno „Žiburio“ pagrindinė mokykla – yra viešasis juridinis asmuo – biudžetinė įstaiga, Verkių g. 30, LT-44480 Kaunas, kodas 190137640. Duomenys apie Kauno „Žiburio“ pagrindinę mokyklą kaupiami ir saugomi Juridinių asmenų registre, įregistravimo data – 1995 m. balandžio 3 diena.

2. Dalyvaujantis reorganizavime juridinis asmuo – Kauno technologijos universiteto Vaižganto progimnazija – yra viešasis juridinis asmuo – biudžetinė įstaiga, Skuodo g. 27, LT-45131 Kaunas, kodas 190134498. Duomenys apie Kauno technologijos universiteto Vaižganto progimnaziją kaupiami ir saugomi Juridinių asmenų registre, įregistravimo data – 1995 m. balandžio 3 diena.

**II SKYRIUS**

**REORGANIZAVIMO BŪDAS**

3. Kauno „Žiburio“ pagrindinė mokykla reorganizuojama būdu, nurodytu Lietuvos Respublikos civilinio kodekso 2.97 straipsnio 3 dalyje. Kauno „Žiburio“ pagrindinė mokykla, kuri baigia savo veiklą kaip juridinis asmuo, prijungiama prie Kauno technologijos universiteto Vaižganto progimnazijos, kuriai pereina visos Kauno „Žiburio“ pagrindinės mokyklos teisės ir pareigos.

**III SKYRIUS**

**REORGANIZAVIMO PAGRINDIMAS**

4. Kauno „Žiburio“ pagrindinės mokyklos reorganizavimas vykdomas vadovaujantis Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99, 2.101 ir 2.103 straipsniais, Lietuvos Respublikos darbo kodekso 57 straipsniu, Lietuvos Respublikos vietos savivaldos įstatymo 16 straipsnio 2 dalies 21 punktu ir 18 straipsnio 1 dalimi, Lietuvos Respublikos biudžetinių įstaigų įstatymo 14 straipsniu, Lietuvos Respublikos švietimo įstatymo 44 straipsnio 2 ir 6 dalimis, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“.

5. Pagrindinis reorganizavimo tikslas – racionalesnis ir efektyvesnis turimų išteklių panaudojimas.

6. Prijungus Kauno „Žiburio“ pagrindinę mokyklą, Kauno technologijos universiteto Vaižganto progimnazija savo veiklą gali vykdyti Skuodo g. 27, Kaune, buveinė – Skuodo g. 27, Kaune.

7. Kauno miesto savivaldybės taryba 2016 m. kovo 15 d. sprendimu Nr. T-115 „Dėl Kauno „Žiburio“ pagrindinės mokyklos reorganizavimo“ sutiko, kad Kauno miesto savivaldybės biudžetinė įstaiga Kauno „Žiburio“ pagrindinė mokykla būtų reorganizuota iki 2016 m. rugpjūčio 31 d., prijungiant ją prie biudžetinės įstaigos Kauno technologijos universiteto Vaižganto progimnazijos. Dėl prasidėjusių teisminių ginčų ir teismų taikytų reikalavimo užtikrinimo priemonių, reorganizavimas iki 2016 m. rugpjūčio 31 d. nebuvo baigtas, todėl Kauno miesto savivaldybės taryba 2019 m. vasario 26 d. sprendimu Nr. T-69 „Dėl Kauno miesto savivaldybės tarybos 2016 m. kovo 15 d. sprendimo Nr. T-115 ,,Dėl Kauno „Žiburio“ pagrindinės mokyklos reorganizavimo“ pakeitimo“ pakeisdama priimtą sprendimą nusprendė sutikti, kad Kauno „Žiburio“ pagrindinė mokykla būtų reorganizuota prijungiant ją prie Kauno technologijos universiteto Vaižganto progimnazijos iki 2019 m. rugpjūčio 31 dienos.

8. Vadovaujantis Lietuvos Respublikos civilinio kodekso 2.103 straipsniu, Kauno „Žiburio“ pagrindinės mokyklos reorganizavimas vykdomas supaprastinta tvarka.

**IV SKYRIUS**

**REORGANIZAVIME DALYVAUJANČIO JURIDINIO ASMENS IR TĘSIANČIO VEIKLĄ PO REORGANIZAVIMO JURIDINIO ASMENS DALYVIS**

9. Kauno „Žiburio“ pagrindinė mokykla reorganizuojama Kauno miesto savivaldybės, kuri yra vienintelė reorganizuojamo juridinio asmens ir dalyvaujančio reorganizavime juridinio asmens steigėja ir dalyvė, tarybos sprendimu. Po reorganizavimo veiklą tęsiančios Kauno technologijos universiteto Vaižganto progimnazijos savininko teises ir pareigas įgyvendinanti institucija yra Kauno miesto savivaldybės taryba.

10. Kauno „Žiburio“ pagrindinė mokykla reorganizuojama iki 2019 m. rugpjūčio 31 dienos.

**V SKYRIUS**

**JURIDINIO ASMENS PASIBAIGIMO MOMENTAS, TEISIŲ IR PAREIGŲ PERĖMIMAS**

11. Kauno „Žiburio“ pagrindinė mokykla baigia veiklą kaip juridinis asmuo nuo jo išregistravimo iš Juridinių asmenų registro dienos. Jos teisės ir pareigos (įskaitant nesumokėtas į Valstybinio socialinio draudimo fondo biudžetą, taip pat mokesčių administravimo pareigūnų ir kitų valstybės institucijų apskaičiuotas sumas, tarp jų baudas ir delspinigius, apskaičiuotus po Kauno „Žiburio“ pagrindinės mokyklos išregistravimo) perduodamos Kauno technologijos universiteto Vaižganto progimnazijai nuo turto ir dokumentų perdavimo ir priėmimo akto pasirašymo dienos.

12. Kauno „Žiburio“ pagrindinės mokyklos turto ir dokumentų perdavimo aktus pasirašo Kauno „Žiburio“ pagrindinės mokyklos direktorius Kauno miesto savivaldybės tarybos sprendimo dėl turto ir dokumentų perdavimo nustatyta tvarka.

13. Kauno technologijos universiteto Vaižganto progimnazijos direktorius priima Kauno „Žiburio“ pagrindinės mokyklos turtą ir dokumentus Kauno miesto savivaldybės tarybos sprendimo dėl turto ir dokumentų perdavimo nustatyta tvarka.

14. Kauno „Žiburio“ pagrindinės mokyklos darbuotojų darbo santykiai, jei darbuotojų išsilavinimas ir kvalifikacija atitinka teisės aktuose nustatytus reikalavimus ir jie sutinka dirbti pakeistomis darbo sutarties sąlygomis, tęsiami Kauno technologijos universiteto Vaižganto progimnazijoje. Jei darbuotojai nesutinka dirbti Kauno technologijos universiteto Vaižganto progimnazijoje, darbo sutartys nutraukiamos Lietuvos Respublikos darbo kodekso nustatyta tvarka.

15. Apie reorganizavimo sąlygų parengimą paskelbiama viešai ir pranešama raštu visiems Kauno „Žiburio“ pagrindinės mokyklos kreditoriams ne vėliau kaip prieš 30 dienų iki Kauno „Žiburio“ pagrindinės mokyklos reorganizavimo, prijungiant ją prie Kauno technologijos universiteto Vaižganto progimnazijos, sąlygų aprašo patvirtinimo.

16. Reorganizavimo laikotarpiu:

16.1. Kauno „Žiburio“ pagrindinės mokyklos direktorius neturi teisės be Kauno technologijos universiteto Vaižganto progimnazijos direktoriaus sutikimo sudaryti naujų darbo ir kitų sutarčių, skolintis pinigų ir prisiimti finansinių įsipareigojimų;

16.2. Kauno „Žiburio“ pagrindinės mokyklos direktorius ir Kauno technologijos universiteto Vaižganto progimnazijos direktorius ir administracija privalo užtikrinti nepertraukiamą šių įstaigų darbą.

**VI SKYRIUS**

**INVENTORIZACIJOS ATLIKIMO TVARKA**

17. Kauno „Žiburio“ pagrindinės mokyklos turtas inventorizuojamas vadovaujantis Inventorizacijos taisyklėmis, patvirtintomis Lietuvos Respublikos Vyriausybės 1999 m. birželio 3 d. nutarimu Nr. 719 ,,Dėl Inventorizacijos taisyklių patvirtinimo“, pagal sprendimo reorganizuoti Kauno „Žiburio“ pagrindinę mokyklą priėmimo dienos būklę.

**VII SKYRIUS**

**FINANSINĖS ATSKAITOMYBĖS KREDITORIAMS PATEIKIMO TVARKA**

18. Reorganizuojamos Kauno „Žiburio“ pagrindinės mokyklos finansinė atskaitomybė sudaroma už praėjusių trejų finansinių metų laikotarpį.

19. Dėl susipažinimo su Kauno „Žiburio“ pagrindinės mokyklos praėjusių trejų finansinių metų finansinę atskaitomybę galima kreiptis į Kauno „Žiburio“ pagrindinės mokyklos direktorių.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_